ജയേഷ് വധം: മൂന്ന് പ്രതികള്ക്ക് ജീവപര്യന്തം തടവ് ആലപ്പുഴ: ഏഴു വര്ഷം മുമ്ബ് കൈനകരി സ്വദേശി ജയേഷിനെ മാതാപിതാക്കളുടെയും ഭാര്യയുടെയും മുന്നിലിട്ട് ദാരുണമായി കൊലപ്പെടുത്തിയ കേസില് മൂന്ന് പ്രതികള്ക്ക് ജീവപര്യന്തം തടവ്. രണ്ട് മുതല് നാലു വരെ പ്രതികളായ ആലപ്പുഴ കോമളപുരം കട്ടികാട് വീട്ടില് സാജന്31, ആര്യാട് കോമളപുരം പുതുവല് വീട്ടില് നന്ദു26, കൈനകരി ആറ്റുവാത്തല അത്തിത്തറ വീട്ടില് ജെനീഷ്38 എന്നിവരെയാണ് ജീവപര്യന്തവും തടവിനും ഒരു ലക്ഷംരൂപ പിഴയൊടുക്കാനും ആലപ്പുഴ ജില്ലാ അഡീഷണല് സെക്ഷന്സ് കോടതിരണ്ട് ജഡ്ജി എ. ഇജാസ് ശിക്ഷിച്ചത്. തെളിവ് നശിപ്പിക്കാന് ശ്രമിച്ചതിന് ഒന്പതാം പ്രതി ആറ്റുവാത്തല മാമ്മൂട്ടിചിറ വീട്ടില് സന്തോഷ്37, പത്താം പ്രതി ആറ്റുവാത്തല മാമ്മൂട്ടിചിറ വീട്ടില് കുഞ്ഞുമോന്63 എന്നിവര്ക്ക് രണ്ട് വര്ഷം വീതം തടവും 50,000 രൂപ വീതം പിഴയും ശിക്ഷ വിധിച്ചു. 2014 മാര്ച്ച് 28ന് രാത്രി 10.30നാണു കൈനകരി പഞ്ചായത്ത് പതിനൊന്നാം വാര്ഡില് ജയേഷ് ഭവനത്തില് ജയേഷിനെ35 പ്രതികള് വീട് കയറി ആക്രമിച്ചത്. ഗുണ്ടാസംഘങ്ങള് തമ്മിലുള്ള കുടിപ്പകയെത്തുടര്ന്നായിരുന്നു ആക്രമണം. ഒന്നാം പ്രതിയായ പുന്നമട അഭിലാഷിനെ 2013 ഒക്ടോബറില് കൈനകരി ഗുരുമന്ദിരത്തിനു സമീപംവച്ച് ജയേഷ് കുത്തിപ്പരുക്കേല്പ്പിച്ചിരുന്നു. പ്രതി സന്തോഷിന്റെ വീട്ടുകാരും ജയേഷും തമ്മില് 2014 ഫെബ്രുവരിയില് കൊയ്ത്തുയന്ത്രം ഇറക്കുന്നതിനെച്ചൊല്ലിയുണ്ടായ തര്ക്കവും സംഘട്ടനത്തിലെത്തിയിരുന്നു. ഈ സംഭവങ്ങളിലെ വൈരാഗ്യത്തെത്തുടര്ന്ന് അഭിലാഷ്, സാജന്, നന്ദു, ജനീഷ് തുടങ്ങിയവരുടെ നേതൃത്വത്തില് ജയേഷിന്റെ വീട് തല്ലിപ്പൊളിച്ചു. ഭയന്നോടിയ ജയേഷിനെ വീടിനു പടിഞ്ഞാറുള്ള വയലിലിട്ടു വെട്ടി. ഭാര്യ കേണപേക്ഷച്ചിട്ടും പ്രതികള് ആക്രമണം തുടര്ന്നു. ഗുരുതര പരുക്കുകളോടെ ആശുപത്രിയില് എത്തിച്ച ജയേഷ് അടുത്ത ദിവസമാണ് മരിച്ചത്. ഒന്നാം പ്രതിയും ഗുണ്ടാനേതാവുമായ കൈനകരി ആറ്റുവാത്തല കുന്നുതറ അഭിലാഷ് പുന്നമട അഭിലാഷ് 32 വിചാരണയ്ക്കിടെ കൊല്ലപ്പെട്ടിരുന്നു. അഞ്ചുമുതല് എട്ടുവരെ പ്രതികളായ കൈനകരി മമ്മൂട്ടിച്ചിറ സബിന്കുമാര് 40, കൈനകരി തോട്ടുവാത്തല ചെമ്മങ്ങാട്ടുവീട്ടില് ഉല്ലാസ് 36, തോട്ടുവാത്തല മംഗലശേരിയില് വിനീത് സായിപ്പ്36, ആറ്റുവാത്തല പുത്തന്പറമ്ബ് വീട്ടില് പുരുഷോത്തമന് 70 എന്നിവരെ കോടതി വെറുതെ വിടുകയും ചെയ്തു. പ്രോസിക്യൂഷനു വേണ്ടി അഡീഷണല് പബ്ളിക് പ്രോസിക്യൂട്ടര് പി.കെ. രമേശന് ഹാജരായി. പ്രോസിക്യൂട്ടറെ വധിക്കുമെന്ന് പ്രതികള് കോടതിക്കുള്ളിലും പുറത്തും നാടകീയ രംഗങ്ങള് ആലപ്പുഴ: ജയേഷ് വധക്കേസില് വിധി പ്രസ്താവത്തിനു പിന്നാലെ കോടതിയില് നാടകീയരംഗങ്ങളും. പ്രോസിക്യൂട്ടറെ കൊല്ലുമെന്ന് പ്രതികള് ഭീഷണി മുഴക്കി. പോലീസുകാരെയും ഭീഷണിപ്പെടുത്തി. തുടര്ന്ന് കൂടുതല് പോലീസെത്തിയാണ് കനത്ത സുരക്ഷയില് ഇവരെ പുറത്തേക്കു കൊണ്ടുപോയത്. വിധി പ്രസ്താവത്തിനായി ഇന്നലെ രാവിലെ 11.30 നു കേസ് പരിഗണിച്ചപ്പോള് കോടതി പ്രതിഭാഗത്തിന്റേയും പ്രോസിക്യൂട്ടറുടേയും അഭിപ്രായം തേടി. പ്രതികളുടെ പ്രായം കണക്കിലെടുത്ത് വധശിക്ഷ ഒഴിവാക്കി ജീവപര്യന്തം നല്കുന്നതില് എതിര്പ്പില്ലെന്നു പ്രോസിക്യൂഷന് ബോധിപ്പിച്ചു. വിധി പ്രസ്താവിച്ച് ജഡ്ജി മുറക്കുള്ളിലേക്ക് മടങ്ങിയപ്പോള് പ്രതിക്കൂട്ടില്നിന്ന പ്രതികള് ജീവപര്യന്തം വേണ്ട വധശിക്ഷ മതിയെന്നു പ്രോസിക്യൂട്ടറോട് ഉച്ചത്തില് വിളിച്ചുപറഞ്ഞു. കൈകള് ചുരുട്ടി കാണിച്ചു. ഇക്കാര്യം കോടതി പോലീസിനെ അറിയിച്ചതോടെ പ്രതിക്കൂട്ടില്നിന്ന് പുറത്തിറക്കിയ പ്രതികള് പിന്നിലെ ജനല് ഗ്ലാസുകള് കൈകൊണ്ട് ഇടിച്ചുപൊട്ടിക്കാന് ശ്രമിച്ചു. പോലീസ് തടഞ്ഞപ്പോള് ആക്രോശമായി. ഈ സമയം, വിധികേള്ക്കാന് എത്തിയ പ്രതികളുടേയും കൊല്ലപ്പെട്ട ജയേഷിന്റേയും കൂട്ടാളികള് കോടതി വളപ്പില് പരസ്പരം അസഭ്യവര്ഷം നടത്തി. ആലപ്പുഴ നോര്ത്ത് സി.ഐ: വിനോദിന്റെ നേതൃത്വത്തില് കൂടുതല് പോലീസ് എത്തി ലാത്തിവീശി ഇവരെ ഓടിച്ചു. കോടതി വളപ്പിന് പുറത്തും സംഘര്ഷാവസ്ഥയായതോടെ നുറു മീറ്ററിലേറെ പോലീസ് പിന്തുടര്ന്ന് പലരേയും വിരട്ടിയോടിച്ചു. ഏതാനും പേരെ കസ്റ്റഡിയിലെടുത്തു. പോലീസ് വാഹനത്തില് കയറും മുമ്ബും പ്രതികള് അസഭ്യവര്ഷം നടത്തി. കോടതി വിഷയത്തില് നേരിട്ട് ഇടപെട്ടതിനാല് പ്രോസിക്യൂട്ടര് പരാതി നല്കിയിട്ടില്ല. വധശിക്ഷ നല്കണമായിരുന്നു: ജയേഷിന്റെ മാതാപിതാക്കള് ആലപ്പുഴ: ഞങ്ങളുടെ കണ്മുന്നിലാണ് മകനെ ക്രൂരമായി കൊലപ്പെടുത്തിയത്. പ്രതികള്ക്ക് വധശിക്ഷ തന്നെ നല്കണമായിരുന്നു വിധി കേട്ടതും ജയേഷിന്റെ അമ്മ ലളിതയും അച്ഛന് രാജുവും പ്രതികരിച്ചു. ജീവപര്യന്തം ശിക്ഷ നല്കിയതില് സന്തോഷമുണ്ട്. ജയേഷിന്റെ ഭാര്യ ബിജിയും കുട്ടിയും വിധികേള്ക്കാന് എത്താഞ്ഞത് ഭയം മൂലമാണ്. പ്രതികള് എന്തിനും പോന്നവരാണെന്നും അവര് പറഞ്ഞു.